། ཨོཾ་ཨཱཿཧཱུྃ༔ ཆོས་ཉིད་དམིགས་སུ་མེད་པ་ལས༔ ཕྱི་སྣོད་འཇིག་རྟེན་གཞལ་ཡས་ཁང༔ ནང་བཅུད་སེམས་ཅན་ལྷ་ཡི་ཚོགས༔ འཁོར་བ་སྡུག་བསྔལ་ཆོས་ཉིད་རོལ༔ ཨ་ལ་ལ་ཧོ་བཞེས་སུ་གསོལ༔ ཨོཾ་དང་ཨཱཿདང་ཧཱུྃ་དང་གསུམ༔ དུས་གསུམ་སངས་རྒྱས་སྐུ་གསུང་ཐུགས༔ བྷོ་དྷི་ཙིཏྟ་བྱང་ཆུབ་སེམས༔ མ་ཧཱ་སུ་ཁ་བདེེ་བ་ཆེ༔ ཛྙཱ་ན་དྷཱ་ཏུ་ཡེ་ཤེས་དབྱིངས༔ ཨ་ནི་སྐྱེ་བ་མེད་པའོ༔ ཞི་བ་ལྷུན་གྱིས་གྲུབ་པའི་ལྷ༔ བཞི་བཅུ་རྩ་གཉིས་སྙིང་པོའོ༔ རང་གི་སྙིང་གའི་ཀུན་ཏུ་བཟང་པོའི་སོགས། འཛབ་དམིགས་གོང་ལྟར་སྦྱར་ནས། སྒོས་འཛབ་བཟླ་བ་དང་། ཡང་ན། ཞི་བའི་ཐུགས་ཀར་ཟླ་བའི་སྟེང་༔ ཧཱུྃ་ལ་སྔགས་ཀྱི་ཕྲེང་བས་བསྐོར༔ མགལ་མེ་གླད་བསྐོར་ལྟར་གསལ་བཟླ༔ ཨོཾ་ཨཱཿཧཱུྃ་བྷོ་དྷི་ཙིཏྟ་མ་ཧཱ་སུ་ཁཱ་ཛྙཱ་ན་དྷཱ་ཏུ་ཨཱཿ ཞེས་སྤྱི་འཛབ་ཅི་ནུས་སུ་བཟླ་ཞིང་འོད་ཟེར་སྤྲོ་བསྡུ་ཡབ་ཡུམ་གྱི་བར་དུ་བྱས་ཏེ། དེ་ལས་འོད་ཟེར་ཕྱོགས་བཅུའི་ཞིང་ཁམས་ཐམས་ཅད་དུ་ཁྱབ་པར་འཕྲོས། རྒྱལ་བ་རྣམས་ལ་མཉེས་པའི་མཆོད་པ་འབུལ། མཐུ་དབང་དངོས་གྲུབ་འོད་ཟེར་གྱི་རྣམ་པར་བསྡུས། སེམས་ཅན་རྣམས་ཀྱི་ལས་སྒྲིབ་སྦྱངས། སངས་རྒྱས་ཀྱི་ས་ལ་བཀོད་པ་སོགས་དོན་གཉིས་བྱས་ནས་འཁོར་འདས་བརྟན་གཡོའི་བཅུད་ཀྱི་དངས་མ་ཐམས་ཅད་འོད་ཟེར་གྱི་རྣམ་པ་ལ་མཚོ་ནང་དུ་ཁ་བ་བབས་པ་བཞིན་སྙིང་གའི་ས་བོན་ལ་ཐིམ་པས་འཁོར་འདས་ཀྱི་ཡོན་ཏན་ཐམས་ཅད་ཀྱི་དབྱིག་ཏུ་གྱུར་པར་བསམ་ཞིང་། སྣོད་བཅུད་དག་པ་རབ་འབྱམས་རྒྱལ་བའི་དཀྱིལ་འཁོར་དུ་ཤར་བ་ལས་སྣང་བ་ཐམས་ཅད་སྐུའི་རོལ་པ། གྲགས་པ་ཐམས་ཅད་གསུང་གི་སྒྲ་གདངས། དྲན་རྟོག་ཐམས་ཅད་ཐུགས་ཀྱི་རང་བཞིན་ཏེ། རྟེན་རགས་པ་ལུས་ངག་ཡིད་གསུམ་བརྟེན་པ་རྩ་རླུང་ཐིག་ལེའི་ངོ་བོ་སྐུ་གསུང་ཐུགས་མི་ཤིགས་པ་རྡོ་རྗེ་གསུམ་གྱི་རང་བཞིན་དུ་ཡོངས་སུ་ཤེས་པ་ལ་སེམས་རྩེ་གཅིག་པ་ཉིད་ཀྱིས་བསླབ་པར་བྱ་ཞིང་། རབ་རྟགས་མཚན་མཐོང་བའམ། འབྲིང་དུས་ཀྱི་བསྙེན་པ་ཟླ་བ་དྲུག་དང་། གྲངས་བསྙེན་ནི་ཐ་མ་སྟེ། གཙོ་བོ་ཀུན་བཟང་༧ཐུན་བཞིར་བཅད་པའི་ཐོར་ཐུན་ལ་ཡི་དམ་གཞན་གྱི་རིགས་ཚང་བར་བཏང་། དེ་འཕྲོའི་ཐུན་གསུམ་ལ་ཐུན་རེའི་ནང་གཙོ་བོ་ཡབ་ཡུམ་སྟོང་ཕྲག་བཞི་དང་སུམ་བརྒྱ་བཞི་བཅུ་ཐམ་པ་རེ། རིགས་ལྔ་ཡབ་ཡུམ་སྦྲེལ་བ་ཐུན་རེའི་ནང་བདུན་ཅུ་རེ། སེམས་དཔའ་ཡབ་ཡུམ་ནས་གཟུང་སྒོ་བ་ཡན་ཆད་ལ་སུམ་ཅུ་སོ་ལྔ་རེ། དེ་ལྟར་བྱས་པས་ཞག་ལྔ་བཅུ་ཐམ་པས་སྒོས་བསྙེན་འགྲུབ་ བོ༑ ༑དེ་རྗེས་སྤྱི་འཛབ་ཉིན་རེ་ཁྲི་གཉིས་རེ་བཟླས་པས་ཞག་བཅོ་ལྔ་ནས་འགྲུབ་བོ༑ ༑༧ཡབ་ཡུམ་ལ་ཡབ་ཀྱི་འབྲུ་འབུམ། རིགས་ལྔ་ཡབ་ཡུམ་ཁྲི་ཕྲག་རེ། སེམས་དཔའ་ཡབ་ཡུམ་ནས་སྒོ་བཞིའི་བར་སྟོང་ཕྲག་ལྔ་རེ། སྤྱི་འཛབ་ལ་འབུམ་ཕྲག་གསུམ་གྱིས་མཐའ་བརྟེན་པའོ། །གོང་གི་ལུས་དཀྱིལ་བསྡུས་པ་ལ་བརྟེན་ནས་ཚོགས་འཁོར་སྤྲོ་ན། ཚོགས་ཀྱི་ཡོ་བྱད་རྣམས་ཀྲོ་དྷི་ཤྭ་རི་སརྦ་ཏྲ་ཕྱམ་ཤྭ་དྷ་ནཱ་ཧཱུྃ་ཕཊ༔ ཀྱིས་བསངས། རཾ་ཡཾ་ཁཾ་གིས་བསྲེགས་གཏོར་བཀྲུས་ཏེ་སྦྱངས། སྟོང་པའི་ངང་ལས་ཚོགས་གཞོང་བྷན་དྷ་འབར་བའི་སྣོད་དུ་ཚོགས་རྫས་ཡེ་ཤེས་ཀྱི་བདུད་རྩི་འདོད་ཡོན་གྱི་རྣམ་པ་མ་ཚང་བ་མེད་པ་སོ་སོའི་ལྷ་མོའི་རོལ་པ་བསམ་གྱིས་མི་ཁྱབ་པའི་སྤྲིན་འཕྲོས་པའི་ལོངས་སྤྱོད་པའི་གཏེར་དུ་གྱུར་པར་བསམ་ཞིང་། ཨོཾ་ཨཱཿཧཱུྃ་ལན་གསུམ་བརྗོད་པར་བྱིན་གྱིས་བརླབས་ལ། བདག་མཆོད་ཀུན་མཉེས་ཐམས་ཅད་ཚིམ། །ཀུན་ལ་ཕན་པའི་སྨན་ཡིན་ཏེ། །རྣལ་འབྱོར་བདག་ཉིད་ཆེན་པོ་ཡིས། ། ཐམས་ཅད་བཟའ་ཞིང་བརྒྱན་པར་བྱ། །ཨ་ལ་ལ་ཧོ། །བཟའ་བ་བཅའ་དང་བཏུང་བ་བགོ །འདོད་པའི་ཡོན་ཏན་ལྔ་ལྡན་པ། །ནམ་མཁའི་སྤྲིན་ལྟར་གཏིབས་སྤུངས་ནས། །དཀྱིལ་འཁོར་ཉིད་ལ་དཀྱིལ་འཁོར་ཐིམ། །ཨ་ལ་ལ་ཧོ། ཞེས་ལུས་དཀྱིལ་གྱི་ལྷ་རྣམས་མཆོད་པའི་དོན་དུ་ནང་གི་སྲེག་བླུགས་ཀྱིས་ཚིམ་པར་རོལ་ལ། ལྷག་མ་བསྡུས་ཏེ་ཆོ་ག་རྒྱས་བསྡུས་ཇི་ལྟར་རིགས་པས་བསྔོའོ། །འདི་ལུས་དཀྱིལ་རྒྱས་བསྡུས་གང་ལའང་སྦྱར་དུ་རུང་ངོ་།། ༈ གསུམ་པ་རྗེས་ཀྱི་བྱ་བ་ནི། དེ་ལྟར་བསྙེན་པ་གྲོལ་རྒྱུའི་དགོང་ཐུན་ནས་བཟུང་མཆོད་གཏོར་གསར་པ་རྒྱ་ཆེར་བཤམས། མདུན་གྱི་གཏོར་མ་ཡང་མདུན་བསྐྱེད་ཀྱི་ཚུལ་དུ་གསལ་བཏབ་དངོས་གྲུབ་བསྡུ་བའི་དམིགས་པ་དང་བཅས་སྤྱི་འཛབ་བྷོ་དྷི་ཙིཏྟ་དང་། ཁྲོ་བོ་ལ་རུ་ལུའི་མཐར་མ་མ་སརྦ་སིདྡྷི་ཧཱུྃ་ཕཊཿ ཅེས་བཏགས་པ་ཅི་ནུས་སུ་བཟླ་ཞིང་། དེ་ལྟ་བུའི་ཚུལ་གྱིས་གྲོལ་རྒྱུའི་སྔ་ཐུན་ལ། སླར་ཡང་མཆོད་གཏོར་རྒྱ་ཆེར་བཤམས། ལས་བྱང་རྒྱས་པར་བཏང་ནས་དངོས་གྲུབ་ལ་དམིགས་པའི་བཟླས་པ་ཅི་ནུས་བྱ། ཆོས་སྐྱོང་སོགས་གཏོར་བསྔོ་དང་ཚོགས་མཆོད་བརྟན་སྐྱོང་གི་བར་བྱ། རྗེས་སྒྲུབ་གཏོར་ཞི་བའི་དཀྱིལ་འཁོར་གསལ་བ་ལ་སྨན་རཀ་དང་གཏོར་མས་མཆོད་ཅིང་བསྟོད་པ་ཡིག་བརྒྱ་མང་དུ་བཟླས་པས་སྡིག་པ་བཤགས་ཤིང་། ཧཱུྃ་རིག་རྩལ་ལྷུན་གྲུབ་ལྷ་ཚོགས་ནིཿ སོགས། སིདྡྷི་ཕ་ལ་ཨཱཿ ཞེས་གསོལ་བ་བཏབ་རྗེས་སྒྲུབ་གཏོར་རྡོར་སེམས་ཐུགས་ཀར་ཞི་བའི་དཀྱིལ་འཁོར་དང་བཅས་པ་གསལ་བའི་གནས་གསུམ་ལས་འོད་ཟེར་དཀར་དམར་མཐིང་གསུམ་འཕྲོས། རང་གི་གནས་གསུམ་དུ་ཐིམ་པས་སྐུ་གསུང་ཐུགས་ཀྱི་དངོས་གྲུབ་ཐོབ་པར་བསམ་ཞིང་། མཐར་གཏོར་མའི་ལྷ་ཡང་འོད་དུ་ལྟེམ་གྱིས་ཞུ་ནས་རང་ལ་ཐིམ་པར་བསམ་ཞིང་གནས་གསུམ་དུ་གཏུགས། དམ་རྫས་ལྕེར་མྱངས་བས་བྱང་ཆུབ་སེམས་ཀྱི་དངས་མ་ལུས་ཀྱི་རྩ་ཁམས་ཐམས་ཅད་དུ་ཁྱབ་ཅིང་བདེ་ཆེན་གྱི་ཡེ་ཤེས་བཟོད་མེད་དུ་འབར་བར་བསམས་ལ་སྟོང་ཉིད་ཁྱབ་གདལ་ཆེན་པོར་མཉམ་གཞག་བྱ། རྗེས་ཆོག་ཤིས་བརྗོད་མཆོད་བསྟོད་ཉེར་བསྡུ་ལྷར་ལངས་སོགས་མཐའ་རྒྱས་རྣམས་གཞུང་བཞིན་བྱའོ། །དེ་ཡན་ཆད་ཀྱིས་ཞི་བའི་བསྙེན་པ་བྱ་ཐབས་གྲུབ་བོ།། ༈ དེ་ནས་ཁྲོ་བོའི་བསྙེན་པ་བྱ་བ་ནི། དེའི་ཉིན་པར་ངལ་བསོ་ཞིང་། ཕྱི་ཉིན་གཏོར་མ་དང་མཆོད་པ་གསར་པ་མཛེས་ཤིང་བཀོད་ལེགས་སུ་བཤམས། ཐུན་མོང་གི་སྔོན་འགྲོས་རྒྱུད་སྦྱངས་ཤིང་སྐྱབས་སེམས་ནས་བརྩམས་ལས་བྱང་གི་མཆོད་པ་བྱིན་རླབས་ཡན་སྔར་བཞིན་སོང་ནས་སྒོམ་རིམ་ལས། བདག་ཉིད་རྡོ་རྗེ་སེམས་དཔའི་སྤྱི་བོར་ཀླད་པ་དུང་ཁང་སོགས་ནས། ཁྲོས་པའི་ཆ་བྱད་ཅན་ནོ། །དེ་རྣམས་ཀྱི་དཔྲལ་བར་ཨོཾ་གོང་བཞིན་ནོ། །ཧཱུྃ་སངས་རྒྱས་ཀུན་གྱི་རང་བཞིན་སྐུ་གསུང་ཐུགས༔ སོགས་ནས། རྣལ་འབྱོར་བྱིན་གྱིས་བརླབ་ཕྱིར་གཤེགས་སུ་གསོལ༔ བཞུགས་སུ་གསོལ་བ་ནི། ཧཱུྃ་ཞི་བ་ལོངས་སྐུའི་རིག་རྩལ་ཆོ་འཕྲུལ་ལས༔ སོགས་ནས། ས་མ་ཡ་སྟྭཾཿ ཕྱག་འཚལ་བ་ནི། ཧཱུྃ་དུག་ལྔ་འཇོམས་མཛད་ཁྲག་འཐུང་ཁྲོ་བོ་ལྔ༔ སོགས་ནས། རང་སྣང་གནས་ཡུལ་དག་པས་ཕྱག་འཚལ་ལོ༔ མཆོད་པ་འབུལ་བ་ནི། ཧཱུྃ་བླ་མ་ཀུན་བཟང་རྒྱལ་བ༴ སོགས་ནས། འགྲོ་བའི་དོན་དུ་བཞེས་སུ་གསོལ༔ ཧཱུྃ་སྣང་བ་ཡབ་ལ་སྟོང་པ་ཡུམ༔ སོགས་ནས། བ་ལིཾ་ཏ་ཁ་རཾ་ཁཱ་ཧི། བསྟོད་པ་བྱ་བ་ནི། ཧཱུྃ་སྒེག་པ་དཔའ་བ་འཇིགས་སུ་རུང་བ་དང་༔ སོགས་ནས། རྒྱལ་བ་རྒྱ་མཚོའི་ཚོགས་ལ་ཕྱག་འཚལ་བསྟོད༔ བཤགས་པ་བྱ་བ་ནི། ཧཱུྃ་བླ་མ་ཀུན་བཟང༴ སོགས་ནས། ངང་དུ་བཟོད་པར་གསོལ༔ ཡིག་བརྒྱ་བཟླས། གསོལ་འདེབས་དང་སྔར་བཞིན་འཛབ་བསྐུལ་ལ། གཙོ་འཁོར་ཐམས་ཅད་ཀྱི་ཐུགས་ཀར་ཉི་མ་ལ་གནས་པའི་རང་སྲོག་གི་མཐར་སྔགས་ཀྱི་ཕྲེང་བ་གསལ་ཞིང་གཙོ་བོའི་ཐུགས་ཀའི་སྔགས་ཕྲེང་ལས་འོད་ཟེར་འཕྲོས་པ་དུང་ཁང་གི་ལྷ་ཚོགས་ཀྱི་ཐུགས་རྒྱུད་བསྐུལ་ཞིང༴ སོགས་ནས། གོང་ལྟར་གསལ་བཏབ་ལ། ཨོཾ་མ་ཧཱ་ཀྲོ་ཏ་ཤྲཱི་ཧེ་རུ་ཀ་ཧཱུྃ་ཕཊ༔ མ་ཧཱ་ཀྲོ་ཏི་ཤྭ་རི་སྟྭཾ༔ སོགས་ནས། བཛྲ་ལཾ་བོ་དྷ་ར་ན་བྷྱོ༔ ཞེས་ལྷའི་གསལ་སྣང་དང་ང་རྒྱལ་མ་བྲལ་བའི་ངང་ནས་བཟླས་པ་བྱ་བ་སོགས་ཐུན་བཞིའི་ཆིངས་རྣམས་སྔར་ཞི་བའི་སྐབས་ལྟར་བྱའོ།། ༈ ཡང་ཐུན་གྱི་སྒོམ་རིམ་བསྡུས་པ་ལ་སྤྲོ་ན། སྔོན་འགྲོ་གོང་ལྟར་སོང་ནས། སྐད་ཅིག་དམིགས་མེད་སྟོང་པའི་ངང༔ ཆུ་ནང་ཉ་འཕར་ཇི་བཞིན་དུ༔ རང་ཉིད་རྡོ་རྗེ་སེམས་དཔའ་ཡི༔ ཀླད་པ་དུང་ཁང་གཞལ་ཡས་སུ༔ ཡེ་ཤེས་ལྔ་ཡི་ཐིག་ལེ་ལས༔ འོད་འབར་དྲོད་ཀྱི་མེ་དཔུང་ཀློང༔ ཁྱུ་མཆོག་མ་ཧེ་གཟིག་དང་སྟག༔ གཏུམ་པོ་དོམ་གྱི་ཁྲི་སྟེང་དུ༔ དྲེགས་པ་ཕོ་མོ་པདྨ་དང་༔ ཉི་ཟླ་བརྩེགས་པའི་གདན་སྟེང་དུ༔ ཁྲག་འཐུང་ཁྲོ་བོའི་ལྷ་ཚོགས་བཞུགས༔ ཨོཾ་ཧཱུྃ་ཏྲཱཾ་ཧྲཱི་ཨཱཿ སོགས། སྔགས་མཆོད་གོང་ལྟར་ལ། བསྟོད་པ་ལ། ཧཱུྃ་སྒེག་པ་དཔའ་བ་སོགས། ལྔ་བཅུ་རྩ་བརྒྱད་ལྷ་ལ་ཕྱག་འཚལ་བསྟོད༔ ཨོཾ་ཨཱཿཧཱུྃ་ཆོས་ཉིད་དམིགས་སུ་མེད་པ་ལས༔ ཕྱི་སྣོད་འཇིག་རྟེན་གཞལ་ཡས་ཁང་༔ ནང་བཅུད་སེམས་ཅན་ལྷ་ཡི་ཚོགས། འཁོར་བ་སྡུག་བསྔལ་ཆོས་ཉིད་རོལ༔ ཨ་ལ་ལ་ཧོ་བཞེས་སུ་གསོལ༔ ཨོཾ་ནི་ཡེ་ཤེས་ལྔ་དང་ལྡན༔ རུ་ལུ་གནས་ལུགས་ཆོས་ཀྱི་དབྱིངས༔ འོག་མ་སྣང་ལུགས་ཆོས་ཀྱི་སྐུ༔ ཧཱུྃ་ནི་འགགས་མེད་ཐིག་ལེ་ཉིད༔ བྷྱོཿནི་སྐྱེ་མེད་དགོངས་པའི་ངང༔ ཧཱུྃ་ནི་སྐྱེ་འགག་མེད་པ་ཡིས༔ ཁྲོ་བོ་ཁྲག་འཐུང་རིག་རྩལ་ལྷ༔ དྲུག་ཅུ་ཐམ་པའི་སྙིང་པོའོ༔ གཙོ་འཁོར་ཐམས་ཅད་ཀྱི་ཐུགས་ཀར་སོགས། དམིགས་པ་གོང་ལྟར་སྦྱར་ལ། སྒོས་འཛབ་བཟླ་ཞིང་། ཡང་ན་སྤྱི་འཛབ་ཀྱི་ཚེ། ཁྲོ་བོའི་ཐུགས་ཀར་ཉི་མའི་སྟེང་༔ ཧཱུྃ་ལ་རང་རང་སྔགས་ཕྲེང་འཁོར༔ མགལ་མེ་གླད་སྐོར་ལྟར་གསལ་བཟླས༔ ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ༔ ཅི་ནུས་སུ་བཟླ་ཞིང་འོད་ཟེར་སྤྲོ་བསྡུ་སོགས་སྔར་བཞིན་ཤེས་པར་བྱ་སྟེ། གྲངས་བསྙེན་གཙོ་བོ་ཡབ་ཡུམ་༧ཁྲོ་བོ་ཐུན་གོང་བཞིན་ཐུན་རེ་རེ་ལ་གཙོ་བོ་ཡབ་ཡུམ་ལ་སྟོང་ཕྲག་དྲུག་དང་བརྒྱ་ཚོ་གཅིག་བཅུ་གསུམ་རེ། ཁྲག་འཐུང་ཡབ་ཡུམ་ལྔ་སྦྲེལ་བར་རེ་རེ་ལ་ལྔ་བཅུ་ང་བདུན་རེ། འཁོར་ཀཽའུ་རི་མན་ཆད་ལ་ཉེར་བརྒྱད་རེ་བྱས་པས་ཞག་དྲུག་ཅུས་ཁྲོ་བོའི་སྒོས་འཛབ་འགྲུབ། སྤྱི་འཛབ་ཉིན་རེ་ཁྲི་གསུམ་རེ་བྱས་པས་ཞག་བཅུས་གྲངས་བསྙེན་འགྲུབ་བོ།། ༧ལ་ཡབ་ཀྱི་འབྲུ་འབུམ། ཁྲག་འཐུང་རིགས་ལྔ་ལ་ཁྲི་ཕྲག་རེ། གནས་ཡུལ་མན་ཆད་ལ་སྟོང་ཕྲག་ལྔ་རེ། སྤྱི་འཛབ་འབུམ་ཕྲག་གསུམ་གྱིས་མཐའ་བརྟེན་པའོ། །ཐུན་མཚམས་སུ་ཚོགས་འཁོར་བསྡུས་པ་ལ་སྤྲོ་ན་གོང་བཞིན་བྱ་སྟེ། རྗེས་ཀྱི་བྱ་བ་དངོས་གྲུབ་ལེན་པ་སོགས་ཞི་བའི་སྐབས་ལྟར་ཆད་ལྷག་མེད་པར་བྱས་པས་གྲུབ་བོ། །ཁ་བསྐང་ཞི་བའི་སྦྱིན་སྲེག་སྤྱི་འཛབ་ཀྱི་བསྙེན་པའི་བཅུ་ཆ་ཡིས་གྲངས་ཚང་བར་བྱའོ། །དེ་ནས་སྒོ་དྲུང་གི་ཐོ་ལ་མཆོད་བསྟོད་དང་གཤེགས་གསོལ་བྱ་ཞིང་བཀྲོལ། གཏང་རག་གི་མཆོད་པ་དང་ཚོགས་ཀྱི་འཁོར་ལོས་དགྱེས་པར་བྱ་ཞིང་། ཞག་གསུམ་ལ་མཚམས་ཁང་ནས་གཞན་དུ་མི་འགྲོ་བ་སོགས་སྤྱི་ལྟར་ཤེས་པར་བྱའོ། ། སྨྲས་པ། གཞི་ལམ་འབྲས་བུའི་རང་བཞིན་དཀྱིལ་འཁོར་ཆེར། །ལྷུན་གྲུབ་དམ་པ་རིགས་བརྒྱའི་ཡེ་ཤེས་རྒྱས། །མཚན་མའི་དཀྱིལ་འཁོར་ཀུན་ལ་འདེབས་བྱེད་པ། །འདི་བསྒོམས་བསམ་ཡས་རྒྱལ་བ་མ་ལུས་འགྲུབ། །སྔོན་ཆད་བསྙེན་པའི་ཡི་གེ་བཀླག་ཆོག་མ། །མཐོང་ཡུལ་མ་གྱུར་དེ་ཕྱིར་བསྙེན་སྒྲུབ་ལ། །འཇུག་འདོད་མཆིས་ཚེ་ཕན་སེམས་ཁོ་ན་ཡིས། །སྦྱར་འདི་ཉེས་གྱུར་ཞི་ཁྲོའི་སྤྱན་སྔར་མཐོལ། ། འདི་ཐོབ་དགེ་བ་སྤྲིན་བྲལ་ཉི་མ་ལྟར། །རབ་གསལ་གང་དེས་འདིར་འཇུག་རྣལ་འབྱོར་དང་། མཐའ་ཡས་འཁོར་མུན་དུཿཁ་ཡོངས་བཅིལ་ཏེ། །རྒྱལ་བའི་དཀྱིལ་འཁོར་ཆེན་པོར་རོ་གཅིག་ཤོག །ཅེས་ཟབ་མོའི་ཆོས་ཀྱི་མཆོག་དམ་པ་ཞི་ཁྲོ་དགོངས་པ་རང་གྲོལ་གྱི་བསྙེན་པའི་ཡི་གེ་འདི་ཉིད་་སྔ་སོར་གསང་སྔགས་སྔ་འགྱུར་གྱི་སྨིན་གྲོལ་ཆོས་ཀྱི་འཁོར་ལོས་སྒྱུར་བ་བསྟན་པའི་སྒྲོན་མེ་དམ་པ་ངེས་པར་མཐོང་བ་༧ཞེ་ཆེན་རྒྱལ་ཚབ་རིན་པོ་ཆེའི་བཀས་བསྐུལ་བ་ཡིད་ཀྱི་དཔལ་བེའུར་འཁྱིལ་ཞིང་སླད་ནས་དམ་ལྡན་རྡོ་རྗེའི་སློབ་མ་དྷརྨཱ་བྷ་ཏྲས་ནན་གྱིས་བསྐུལ་ཞིང་གཞུང་མང་ཐོས་བསམ་གྱིས་བརྒྱན་པ་དགེ་སློང་སྨོན་ལམ་དར་རྒྱས་ཀྱིས་ཅེས་ཀྱང་བྲི་བར་འོས་སོ་ཞེས་པས་མཚམས་སྦྱར་ཞིང་ཟབ་ཆོས་འདི་ཉིད་འགྲོ་དོན་མཐའ་ཀླས་པས་སྔོན་ཆད་ཉམས་སུ་ལེན་པ་རྣམས་ཀྱང་ཆོ་ག་ཁོ་ན་གྲངས་བསགས་པ་ཙམ་ལས་བསྙེན་པ་ཚུལ་བཞིན་བྱེད་མཁན་དཀོན་པར་མཐོང་ནས་རང་གཞན་ཀུན་ལ་ཕན་འདོད་ཀྱི་བློ་རྩེ་གཅིག་པས་སྔོན་གྱི་མཁས་པ་ཆེན་པོར་གྱུར་པ་དག་གི་ཕྱག་བཞེས་འདུས་པ་མདོ་དང་བཀའ་བརྒྱད་ཞི་ཁྲོའི་བསྙེན་ཐབས་ཀྱི་མན་ངག་ལྟར་རྨོངས་པ་རྣམས་ལ་ཕན་འདོད་ཀྱི་བློ་གཙོ་བོར་བྱས་ཏེ་རྙིང་བན་རྒན་པོ་༧འགྱུར་མེད་ཚེ་དབང་མཆོག་གྲུབ་ངེས་དོན་བསྟན་འཕེལ་དཔལ་བཟང་པོས་སྦྱར་ཞིང་ཡི་གེ་པ་ནི་མཁྱེན་རབ་རྨད་བྱུང་ཉིན་དགོན་སྤྲུལ་པའི་སྐུ་རིན་པོ་ཆེའི་རྩོལ་བ་སྟེ་འགྲོ་བ་ཐམས་ཅད་འཁོར་བ་དོང་ནས་སྤྲུག་པར་གྱུར་ཅིག ཛ་ཡ་ཛ་ཡ་སུ་ཛ་ཡནྟུ། བཀྲ་ཤིས་སོ།། །།ཐུན་རེ་བཞིན་ཞི་ཁྲོའི་བསྙེན་པ་གཏོང་ཚུལ། ཐོར་ཐུན་ཡི་དམ་གཞན་གྱི་རིགས་ཚང་བར་བཏང་། དེ་འཕྲོས་ཐུན་གསུམ་ལ་ཐུན་རེའི་ནང་། གཙོ་བོ་ཡབ་ཡུམ་སྟོང་ཕྲག་བཞི་དང་སུམ་བརྒྱ་བཞི་བཅུ་ཐམ་པ་རེ། རིགས་ལྔ་ཡབ་ཡུམ་སྦྲེལ་བ་ཐུན་རེའི་ནང་བདུན་ཅུ་རེ། སེམས་དཔའ་ཡབ་ཡུམ་ནས་བཟུང་སྒོ་བ་ཡན་ཆད་ལ་སུམ་ཅུ་སོ་ལྔ་རེ། དེ་ལྟར་བྱས་པས་ཞག་ལྔ་བཅུ་ཐམ་པས་སྒོས་བསྙེན་འགྲུབ་བོ། །དེ་རྗེས་སྤྱི་ཛབ྄་ཉིན་རེ་ཁྲི་གཉིས་རེ་བཟླས་པས་ཞག་བཅོ་ལྔ་ནས་འགྲུབ་བོ། །ཁྲོ་བོ་ཐུན་གསུམ་གོང་བཞིན་ཐུན་རེ་ལ་གཙོ་བོ་ཡབ་ཡུམ་སྟོང་ཕྲག་དྲུག་དང་བརྒྱ་ཚོ་གཅིག་བཅུ་གསུམ་རེ། ཁྲག་འཐུང་ཡབ་ཡུམ་ལྔ་སྦྲེལ་བ་རེ་རེ་ལ་ལྔ་བཅུ་ང་བདུན་རེ། འཁོར་ཀཽའུ་རི་མན་ཆད་ལ་ཉེར་བརྒྱད་རེ་བྱས་པས་ཞག་དྲུག་ཅུས་ཁྲོ་བོའི་སྒོས་ཛབ྄་འགྲུབ། སྤྱི་ཛབ྄་ཉིན་རེ་ཁྲི་ཚོ་གསུམ་རེ་བྱས་པས་ཞག་བཅུ་ས་གྲངས་བསྙེན་འགྲུབ་བོ།། །། བཀའ་བརྒྱད་བསྙེན་པའི་ཐུན་གྲངས། བསྙེན་པ་རྒྱས་པ་བྱེད་ལུགས། ཐུན་བཞི་བྱེད་དུས། ཐོར་ཐུན་གཅིག སྔ་དྲོ་ཐུན་གཅིག ཕྱི་དྲོའི་ཐུན་གཅིག སྲོད་ཐུན་གཅིག་བཅས་བཞིའི་ཐུན་རེ་རེ་ལ་བསྙ